Príloha 2: DataCentrum

DataCentrum je rozpočtovou organizáciou Ministerstva financií SR (MF SR) a jeho úlohou je koordinovať rozvoj informačného systému rezortu MF SR, ako aj zabezpečovať zber, spracovanie a distribúciu informácií z rôznych oblastí (štátneho rozpočtu, daňovej, colnej, a pod.). DataCentrum má týmto spôsobom podporovať riadiace procesy v celom rezorte, vrátane technickej, programovej a komunikačnej podpory, bezpečnosti a ochrany.

V strednodobom horizonte určuje obsah činnosti DataCentra „Koncepcia rozvoja informačného systému rezortu Ministerstva financií do rok 2004“ schválená poradou vedenia v roku 2001. Podľa nej je činnosť DataCentra orientovaná do štyroch základných oblastí:
•	koordinácia informačných systémov rezortu – štátneho rozpočtu, štátnej pokladnice, ministerstva, daňového a colného – pri vzájomnej výmene a využívaní informácií,
•	riešenie konkrétnych projektov, vymedzených koncepciou a zabezpečených rozpočtovými prostriedkami tak, aby podporovali optimálny rozvoj daného systému (napr. štátnej pokladnice, ministerstva, daňového, colného),
•	prepojenie informačného systému rezortu a jeho častí na okolie, ako sú iné informačné systémy (štatistický, bankové a registre organizácií, obchodný, živnostenský atď.),
•	riešenie úloh Ministerstva financií SR – jeho sekcií a odborov – tak, aby sa okrem informačnej podpory z vonka, zabezpečovali aj vlastné procesy potrebné k operatívnej, analytickej a rozhodovacej činnosti.

Podiel významných skupín úloh DataCentra r. 2001 na celkových výkonoch približuje nasledujúca tabuľka:
P. č.	Názov skupiny úloh – činnosť	% podiel na výkonoch  	
1.	Informačný systém štátnej pokladnice	4,19	
2.	Rozpočtový informačný systém	4,11	
3.	Manažérsky informačný systém	7,42	
4.	IS štátnych rozpočtových a príspevkových organizácií	10,74	
5.	Účtovný IS miestných samospráv a obcí 	7,38	
6.	Štátny záverečný účet za rok 2000	0,90	
7.	Účtovný IS štátnych fondov	2,50	
8.	Príjmy a výdavky verejných rozpočtov  	4.62	
9.	Účtovný IS podnikateľskej, nezárobkovej a neziskovej sféry	15,41	
10.	Spracovanie dát o bankách, stav. a hypo. úveroch	4,65	
11.	Tvorba časových radov, bilancií a prognóz 	9,48	
12.	Spracovanie dát o daniach a cle	3,08	
13.	IS pre rokovanie s ratingovými spoločnostiami	2,32	
14.	Zabezpečenie prevádzky a rozvoja systémov	16,39   	

Pre hlavného užívateľa sa realizovalo 76,83 % výkonov DataCentra, 16,38 % výkonov si vyžiadala prevádzka a rozvoj systémov a 2,15% výkonov bolo vynaložených na práce pre externých zákazníkov, ktoré tvoria príjmy DataCentra predpísané v rozpočte. 
DataCentrum začalo svoju postupnú transformáciu v októbri 2000 prijatím nového štatútu. Cieľom je zmeniť DataCentrum zo servisnej organizácie ministerstva na metodické a koordinačné pracovisko v informačnom systéme rezortu. Na dosiahnutie tohto cieľa je okrem zmeny štatútu potrebná aj čiastočne iná profilácia pracovníkov DataCentra (napr. ako projektanti alebo metodici informačných systémov). Keďže ide o veľmi žiadané profesie na trhu práce a špeciálne v Bratislave, nie je možná okamžitá zmena stavu. Okrem toho, je potrebná postupná zmena štýlu práce od jednotlivých úloh k projektom, a tiež zabezpečenie dostatočných prostriedkov na riešenie úloh, či projektov v rozpočte organizácie.

Transformáciu DataCentra možno považovať za dlhodobý proces, nielen kvôli uvedenej situácii na trhu práce a potrebným zmenám v organizácii práce, ale aj preto, že sa predpokladá zaviesť také postupy, metodiky a štandardy v celom rezorte, ktoré vytvoria podmienky pre ďalšiu integráciu existujúcich systémov a budú zabezpečovať koordinovanú činnosť smerom ku konzistentnosti údajov. 

K úspešnej transformácii môže prispieť i využitie kontraktu s MF SR, ktorý predovšetkým:
•	spoluvytvára komunikačnú platformu so zadávateľom úloh a partnerom (najmä v oblasti koordinácie informačného systéme rezortu) v jednej osobe  - MF SR
•	podporuje efektívnejšie riadenie ľudských zdrojov organizácie tým, že priraďuje jednotlivým projektom kapacity v človekohodinách.

Spoločnou myšlienkou v pozadí kontraktu DataCentra je potreba: formulovať priority (MF SR) a zároveň poskytovať informácie o ľudských kapacitách a previazanosti úloh (DataCentrum), pričom je potrebné zohľadniť obmedzenosť kapacít a nutnosť výberu (prioritizácie).

Smerom dovnútra organizácie pôsobí kontrakt najmä priradením ľudských zdrojov k jednotlivým projektom. Každý projekt má presne definovaný svoj obsah, periodicitu, konkrétne výstupy, termíny spracovania, odberateľa a riešiteľské kapacity. Ilustruje to nasledujúca ukážka z kontraktu:

3) MIS – Manažérsky informačný systém
Popis úlohy: MIS je jednotným prostredím pre tvorbu spracovanie a využívanie dátového skladu (DataWarehouse). Správou systému MIS je poverené DataCentrum. Táto hlavná funkcia DataCentra v oblasti MIS je realizovaná nasledovnými hlavnými aktivitami:
-	zabezpečenie vstupných procesov (importov) nových dávok z rezortných produkčných systémov (DIS – oblasť správy daní - daňové priznania, evidencie štátnych príjmov, registrov, CIS – dovoz a vývoz, colno-finančná štatistika, UIS – agregátne údaje z účtovných výkazov podnikateľských subjektov)
-	analýza nových užívateľských požiadaviek na údaje, podnetov na riešenie
-	softvérová príprava a realizácia nových ad-hoc požiadaviek, neštandardných výstupov prostredníctvom designera
-	administrácia DataWarehouse
-	definovanie väzieb medzi objektami systému
-	údržba číselníkov systému MIS
-	výkon správy užívateľov – prideľovanie práv, hesiel
-	technologická podpora pri práci s OLAP (definovanie dimenzií, tvorba multidimenzionálnej dátovej základne)
-	využívanie a zabezpečovanie funkcií komunikačného gateway
-	testovacie činnosti – nových funkcií, výstupov, obsahu a kvality dátových tokov
-	podpora užívateľom – pri definovaní požiadaviek, pri využívaní systému (uplatnenie princípov „garanta“ za riešenú oblasť)
-	monitorovanie využívania databázy
-	zabezpečovanie kontaktov s užívateľom – zasielanie výstupov.
Periodicita: Priebežne pocelý rok
Výstupy: Parametricky riadené variabilné výstupy podľa zadania užívateľa
Termíny spracovania: Podľa spracovania v zdrojových produkčných systémoch (DIS, CIS, UIS)
Odberateľ: Široký záber užívateľov na MF
Riešiteľské kapacity: 12600 čl/hodín

Zdroj: Kontrakt DataCentra na rok 2002, www.finance.gov.sk 

Primárnym cieľom takéhoto kontraktu je vyjasniť činnosti, definovať priority a konfrontovať ich s dostupnými kapacitami. Nemusí to však byť jediným cieľom: je možné využiť projektový prístup k riadeniu organizácie aj na finančné zainteresovanie stredného manažmentu na dosahovaní želaných cieľov. Tento princíp veľmi dobre rozpracúva napríklad Slovenský hydrometeorologický ústav a opisujeme ho v prílohe 1. 

Výsledná tabuľka projektov a kapacít DataCentra v rámci kontraktu obsahuje 34 konkrétnych úloh vždy s priradenými ľudskými zdrojmi, ktoré sú zoradené do 3 hlavných okruhov: 
a)	komplexné úlohy (48790 čl./hod.)
b)	úlohy na informačnú podporu MF SR (50910 čl./hod.)
c)	úlohy k vytvoreniu podmienok pre fungovanie systému (3230 čl./hod.)

Prípravu kontraktu nemožno oddeliť od prípravy a schvaľovania rozpočtu organizácie, keďže v ňom ide o zadanie úloh a ľudských zdrojov a určenie nákladov na ne. Návrh rozpočtu a jednotlivých jeho položiek tvorí záverečnú časť kontraktu DataCentra na rok 2002.